*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 12ης Μαρτίου 1990

που επιτρέπει στο Ηνωμένο Βασίλειο να εφαρμόσει μέτρο κατά παρέκκλιση του άρθρου 5 παράγραφος 8 και του άρθρου 21 παράγραφος 1 στοιχείο α) της έκτης οδηγίας 77/388/ΕΟΚ για την εναρμόνιση των νομοθεσιών των κρατών μελών των σχετικών με τους φόρους κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση

(90/127/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την έκτη οδηγία 77/388/ΕΟΚ του Συμβουλίου της 17ης Μαΐου 1977 για την εναρμόνιση των νομοθεσιών των κρατών μελών των σχετικών με τους φόρους κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση (1), όπως τροποποιήθηκε τελευταία από τη δέκατη όγδοη οδηγία 89/465/ΕΟΚ (2), και ιδίως το άρθρο 27,

την πρόταση της Επιτροπής,

Εκτιμώντας:

ότι, σύμφωνα με το άρθρο 27 παράγραφος 1 της έκτης οδηγίας 77/388/ΕΟΚ, το Συμβούλιο δύναται, με ομοφωνία μετά από πρόταση της Επιτροπής, να επιτρέπει σε κάθε κράτος μέλος τη λήψη ειδικών μέτρων κατά παρέκκλιση της εν λόγω οδηγίας, με σκοπό την απλοποίηση της είσπραξης του φόρου ή την αποτροπή ορισμένων περιπτώσεων φοροδιαφυγής ή φοροαποφυγής·

ότι, με απόφαση του Συμβουλίου που θεωρείται ότι ελήφθη στις 14 Απριλίου 1987, σύμφωνα με τη διαδικασία που προβλέπεται στο άρθρο 27 παράγραφος 4 της έκτης οδηγίας 77/388/ΕΟΚ, είχε επιτραπεί στο Ηνωμένο Βασίλειο να εφαρμόσει για δύο έτη, από την 1η Απριλίου 1987, μέτρο παρέκκλισης για την καταπολέμηση της φοροαποφυγής·

ότι, με απόφαση του Συμβουλίου που θεωρείται ότι ελήφθη στις 11 Απριλίου 1989, είχε επιτραπεί στο Ηνωμένο Βασίλειο να προτείνει την εφαρμογή του εν λόγω μέτρου παρέκκλισης μέχρι τις 31 Μαρτίου 1990·

ότι το Ηνωμένο Βασίλειο με επιστολή της 29ης Νοεμβρίου 1989, που πρωτοκολλήθηκε στην Επιτροπή την 1η Δεκεμβρίου 1989, ζήτησε την άδεια να παρατείνει το συγκεκριμένο μέτρο παρέκκλισης ως τις 31 Δεκεμβρίου 1992 περιορίζοντας όμως το πεδίο εφαρμογής του ·

ότι στις 27 Δεκεμβρίου 1989 τα υπόλοιπα κράτη μέλη ενημερώθηκαν για την αίτηση του Ηνωμένου Βασιλείου·

ότι το εν λόγω μέτρο παρέκκλισης σκοπεύει να εμποδίσει ομάδες επιχειρήσεων, που θεωρούνται ως ένας μόνον υποκείμενος στο φόρο, κατά την έννοια του άρθρου 4 παράγραφος 4 της έκτης οδηγίας 77/388/ΕΟΚ, και δεν έχουν το δικαίωμα για ολική έκπτωση του φόρου, να δικαιούνται της ολικής έκπτωσης του φόρου που βαρύνει ορισμένες μεταβιβάσεις περιουσιακών στοιχείων, οι οποίες πραγματοποιούνται στο Ηνωμένο Βασίλειο βάσει του άρθρου 5 παράγραφος 8 της εν λόγω οδηγίας·

ότι, για να αποφευχθούν τέτοιες φοροαποφυγές, το Ηνωμένο Βασίλειο εφαρμόζει νομοθετική διάταξη που ορίζει ότι η μεταβίβαση περιουσιακών στοιχείων σε εταιρεία μέλος ομάδας ΦΠΑ που δεν υπόκειται πλήρως στο φόρο θεωρείται ότι αποτελεί παράδοση κατά την έννοια της έκτης οδηγίας 77/388/ΕΟΚ, ώστε ο υπόχρεος να είναι ο δικαιούχος της μεταβίβασης και όχι ο υποκείμενος στο φόρο που πραγματοποιεί τη φορολογητέα πράξη·

ότι το Ηνωμένο Βασίλειο θα περιορίσει στο εξής το πεδίο εφαρμογής του προαναφερθέντος μέτρου παρέκκλισης λαμβανομένης υπόψη της έναρξης ισχύος, την 1η Απριλίου 1990, νομοθετικού διακανονισμού των εκπτώσεων ΦΠΑ οι οποίες πραγματοποιούνται αρχικά σε σχέση με ορισμένα επενδυτικά αγαθά και τούτο βάσει του άρθρου 20 παράγραφος 2 της έκτης οδηγίας 77/388/ΕΟΚ·

ότι, βάσει του άρθρου 5 παράγραφος 8 της εν λόγω οδηγίας, τα κράτη μέλη μπορούν να θεωρήσουν ότι κατά τη μεταβίβαση, εξ επαχθούς ή χαριστικής αιτίας ή υπό μορφή εισφοράς σε εταιρεία, συνόλου ή μέρους συνόλου αγαθών, δεν πραγματοποιήθηκε ουδεμία παράδοση και ότι ο δικαιούχος διαδέχεται τον μεταβιβάζοντα·

ότι το Ηνωμένο Βασίλειο κάνει γενικά χρήση της δυνατότητας που προβλέπεται στο άρθρο 5 παράγραφος 8 της έκτης οδηγίας 77/388/ΕΟΚ·

ότι, συνεπώς, το μέτρο που σκοπεύει να λάβει το Ηνωμένο Βασίλειο αποτελεί παρέκκλιση του άρθρου 5 παράγραφος 8 της εν λόγω οδηγίας εφόσον οδηγεί στην παραδοχή ότι υπάρχει παράδοση κατά τη μεταβίβαση ορισμένων αγαθών, υπαγόμενων σε ένα σύνολο αγαθών, σε εταιρεία η οποία, επειδή αποτελεί μέλος ομάδας επιχειρήσεων που θεωρούνται ως ένας μόνον υποκείμενος στο φόρο κατά την έννοια του άρθρου 4 παράγραφος 4 της εν λόγω οδηγίας, δεν έχει δικαίωμα για ολική έκπτωση του φόρου·

ότι το μέτρο που σκοπεύει να εφαρμόσει το Ηνωμένο Βασίλειο αποτελεί επίσης παρέκκλιση του άρθρου 21 παράγραφος 1 στοιχείο α) της έκτης οδηγίας 77/388/ΕΟΚ σύμφωνα με το οποίο, στο εσωτερικό καθεστώς, ο υπόχρεος για την καταβολή του φόρου είναι ο υποκείμενος στο φόρο που πραγματοποιεί τη φορολογητέα πράξη·

ότι το συγκεκριμένο μέτρο παρέκκλισης έχει ευνοϊκές συνέπειες για τους ιδίους πόρους των Ευρωπαϊκών Κοινοτήτων που προκύπτουν από το φόρο προστιθέμενης αξίας (ΦΠΑ),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση του άρθρου 5 παράγραφος 8 και του άρθρου 21 παράγραφος 1 στοιχείο α) της έκτης οδηγίας 77/388/ΕΟΚ, επιτρέπεται στο Ηνωμένο Βασίλειο να εφαρμόσει μέχρι τις 31 Δεκεμβρίου 1992:

- αφενός, διάταξη σύμφωνα με την οποία θεωρείται ότι υπάρχει παράδοση αγαθών όταν περιουσιακά στοιχεία, εκτός από τα επενδυτικά αγαθά που υποβάλλονται σε διακανονισμό των εκπτώσεων που πραγματοποιήθηκαν αρχικά βάσει των νομοθετικών διατάξεων που εξέδωσε το Ηνωμένο Βασίλειο σύμφωνα με το άρθρο 20 της έκτης οδηγίας 77/388/ΕΟΚ, γίνονται αντικείμενο μεταβίβασης συνόλου ή μέρους συνόλου αγαθών σε εταιρεία η οποία αποτελεί μέλος ομάδας επιχειρήσεων που θεωρούνται ως ένας μόνον υποκείμενος στο φόρο κατά την έννοια του άρθρου 4 παράγραφος 4 της εν λόγω οδηγίας και η οποία ως μέλος της ομάδας αυτής δεν έχει δικαίωμα για ολική έκπτωση του φόρου,

- αφετέρου, διάταξη σύμφωνα με την οποία η εταιρεία δικαιούχος της παράδοσης περιουσιακών στοιχείων που αναφέρεται στην πρώτη περίπτωση θα αποτελεί τον υπόχρεο για την καταβολή το φόρου.

Άρθρο 2

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 12 Μαρτίου 1990.

Για το Συμβούλιο

Ο Πρόεδρος

A. REYNOLDS

(1) ΕΕ αριθ. L 145 της 13. 6. 1977, σ. 1.

(2) ΕΕ αριθ. L 226 της 3. 8. 1989, σ. 21.